
OBRAZLOŽENJE

PRIJEDLOGA PRAVILNIKA O PROVEDBI POSTUPAKA JEDNOSTAVNE

NABAVE

I. PRAVNA OSNOVA  

IVKOM d.o.o. javni je naručitelj i obveznik primjene Zakona o javnoj nabavi (Narodne novine 120/16., 114/22. i 48/26 ).  

Hrvatski sabor je 30. travnja 2026. godine donio Zakon o izmjenama i dopunama Zakona o javnoj nabavi koji je objavljen u Narodnim novinama  48/26. od 8. svibnja 2026. godine (u daljnjem tekstu: ZIDZJN).  

ZIDZJN je stupio na snagu 16. svibnja 2026. godine, međutim odredbe o jednostavnoj nabavi (članak 5. ZIDZJN-a, kojim se mijenja članak 15. Zakona) i odredbe o pragovima (članak 4. ZIDZJN-a) stupaju na snagu 1. rujna 2026. godine, a sve kako bi se naručiteljima omogućilo usklađivanje njihovih općih akata kojima se uređuje provedba postupaka jednostavne nabave te Planova nabave s odredbama ZIDZJN.  

Pravna osnova za donošenje ovog prijedloga Pravilnika o provedbi postupaka jednostavne nabave sadržana u članku 86. stavku 3. ZIDZJN kojim je naručiteljima ostavljen rok od 3 mjeseca od stupanja na snagu ZIDZJN, da usklade opće akte kojima se uređuju pravila, uvjeti i postupci jednostavne nabave te Planove nabave s odredbama citiranog zakona, koji rok istječe s danom 16. kolovoza 2026. Slijedom navedenoga, važeći Pravilnik o provedbi postupaka jednostavne nabave više ne odgovara izmijenjenom zakonodavnom okviru te se predlagatelj odlučio na izradu novog Pravilnika.  

Stoga je potrebno postojeći Pravilnik o provedbi postupaka jednostavne nabave broj 120/1 – 2022 od 28. prosinca 2022. godine staviti izvan snage, a umjesto njega, donijeti predloženi Pravilnik o provedbi postupaka jednostavne nabave, kojim će se sustav jednostavne nabave IVKOM-a d.o.o. uskladiti s odredbama ZIDZJN i istodobno unaprijediti u odnosu na važeći Pravilnik. 

II. OCJENA STANJA TE SVRHA KOJA SE ŽELI POSTIĆI UREĐENJEM PRAVILA PROVEDBE JEDNOSTAVNE NABAVE  

Potreba za donošenjem novog općeg akta o provedbi postupaka jednostavne nabave proizlazi iz potrebe usklađenja s izmjenama u zakonodavnom okviru iz područja javne nabave te iz potrebe digitalizacije, modernizacije postupaka jednostavne nabave kao i jačanja antikorupcijskih učinaka. 
1. Pravna obveza usklađivanja s novim Zakonom (ZIDZJN, NN 48/26.) bitno mijenja normativni okvir jednostavne nabave kroz najmanje šest temeljnih izmjena: 
· povećanje nacionalnih financijskih pragova za jednostavnu nabavu s 26.540,00 eura na 50.000,00 eura za robu i usluge, odnosno s 66.360,00 eura na 100.000,00 eura za radove (članak 4. ZIDZJN-a, kojim se mijenja članak 12. Zakona); 

· cjelovitu izmjenu članka 15. Zakona kojim se uređuje jednostavna nabava, uz proširenje obveznog sadržaja općeg akta naručitelja (članak 5. ZIDZJN-a); 

· obvezu provedbe svih postupaka jednostavne nabave čija je procijenjena vrijednost veća od 15.000,00 eura putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH); 

· obvezu javne objave u EOJN-a RH postupaka jednostavne nabave čija je procijenjena 

            vrijednost veća od 25.000,00 eura za robu i usluge, odnosno 45.000,00 eura za radove; 

· uvođenje obvezne pravne zaštite gospodarskim subjektima putem prigovora čelniku odnosno odgovornoj osobi naručitelja za sve nabave čija je procijenjena vrijednost 

           veća od 15.000,00 eura; 

· usklađivanje plana nabave s kalendarskom (umjesto proračunskom) godinom i obvezu njegove objave u EOJN RH, te povećanje praga za upis u registar ugovora s 2.650,00 eura na 5.000,00 eura bez PDV-a (članak 6. ZIDZJN-a). 

Vodeći računa o tome da postupci nabave i način provedbe nabave ispod zakonskog praga ne bi smjeli usporiti proces nabave i odvijanje drugih poslovnih procesa, ovim nacrtom prijedloga Pravilnika o provedbi postupaka jednostavne nabave, predlažu se četiri razine postupaka jednostavne nabave te vrijednosni pragovi za njihovu primjenu, i to: 
1. postupci procijenjene vrijednosti manje od 5.000,00 eura, postupci izravnog ugovaranja, 

2. postupci procijenjene vrijednosti jednake ili veće od 5.000,00 eura, a manje ili jednake 15.000,00    

    eura, postupci nabave s pozivom odabranim gospodarskim subjektima, 

3. postupci procijenjene vrijednosti veće od 15.000,00 eura, a manje ili jednake 25.000,00 eura za robe 
    i usluge, odnosno manje ili jednake 45.000,00 eura za radove, postupci nabave u modulu EOJN RH 
    s pozivom odabranim gospodarskim subjektima, 

4. postupci procijenjene vrijednosti veće od 25.000,00 eura i manje od 50.000,00 eura za robe i usluge, 
    odnosno veće od 45.000,00 eura i manje od 100.000,00 eura za radove, postupci s obveznom 
    javnom objavom u modulu jednostavne nabave EOJN RH. 

2.  Primjena važećeg Pravilnika ukazala je na potrebu da se detaljnije urede određena procesno-pravna pitanja, a osobito:
 – razrađena načela javne nabave i njihovu primjenu (također sada obvezni sadržaj),
 – razloge odbijanja ponude i postupanje s ponudama čija je cijena viša od procijenjene vrijednosti,
 – pravila o sukobu interesa u jednostavnoj nabavi (koja su sada ZIDZJN-om postala obvezni sadržaj    

    općeg akta),
 – institute pojašnjenja i upotpunjavanja ponude, ispravka računske pogreške i provjere  neuobičajeno  

    niske ponude, 
 – uvjete i postupak izmjene ugovora o jednostavnoj nabavi, 
 – rok mirovanja prije sklapanja ugovora i izvršnost odluke o odabiru, 
 – organizacijska pravila o odgovornoj osobi za praćenje izvršenja ugovora i postupanje  

III. FINANCIJSKE POSLJEDICE I STUPANJE NA SNAGU PRAVILNIKA 

Donošenje ovoga Pravilnika ne iziskuje dodatna financijska sredstva. Postupci jednostavne nabave i nadalje će se provoditi u okviru postojećih organizacijskih kapaciteta IVKOM-a d.o.o. Obvezna provedba postupaka iznad 15.000,00 eura putem modula jednostavne nabave EOJN RH ne iziskuje dodatne naknade, s obzirom da se objave u EOJN RH provode bez naknade. 

Imajući u vidu odredbu članka 89. ZIDZJN-a prema kojoj odredbe članka 5. ZIDZJN-a (kojim se mijenja članak 15. Zakona koji uređuje jednostavnu nabavu) stupaju na snagu 1. rujna 2026. godine te odredbu članka 86. stavka 3. ZIDZJN-a o obvezi usklađivanja općih akata u roku od 3 (tri) mjeseca od stupanja na snagu Zakona, predlaže se donošenje ovoga Pravilnika u roku koji će osigurati njegovu primjenu na sve postupke pokrenute nakon 1. rujna 2026. godine. 

Ivanec, 13. srpnja 2026.

Predlagatelj: 

IVKOM d.o.o. 

